
Pénz a szemetesben - Az élelmiszerhulladékok keletkezésével és megelőzésével kapcsolatos tapasztalatok primer kutatás alapján

Földünk növekvő népességének élelmiszerellátása kritikus kérdés. Ebben kiemelkedő szerephez jut az élelmiszerhulladékok mennyiségének csökkentése. Bár az okok ismertnek tűnnek, egyelőre még sincs egyértelműen sikeres megoldás.
Az eddigi vizsgálatok rávilágítottak két olyan tényre, amely fontos kiindulópont lehet a további kutatásokra nézve: (1) A fejlett társadalmakban a legtöbb élelmiszerhulladék a háztartásokban keletkezik; (2) A nemzeti szokások és kulturális hagyományok szignifikáns hatással rendelkeznek a területen.
Ennek fényében indokolt volt egy hazai viszonyokra vonatkozó feltáró jellegű, hiánypótló fogyasztói vizsgálat elvégzése. Témám a Budapesti Corvinus Egyetem Élelmiszeripari Gazdaságtan Tanszékének kutatásaihoz kapcsolódik. A kutatás módszertani szempontból egy nagy elemszámú (n=1022) személyes megkérdezéses fogyasztói vizsgálat, amelyet vidéki és budapesti helyszíneken hajtottunk végre. A válaszokat kérdőívekben majd elektronikusan is rögzítettük. A válaszokat SPSS statisztikai programmal elemeztem.
Kutatási célkitűzéseim között szerepelt a hazai fogyasztók témával kapcsolatos ismereteinek és élelmiszerhulladék-kezelési szokásainak megismerése. Az eredmények azt mutatják, hogy a válaszadók tájékozatlanok a témát illetően, s nem képesek megítélni a helyzet súlyosságát sem. Munkám során általános képet kívántam festeni a mai magyar fogyasztó élelmiszerpazarlásának mértékéről, a keletkezett hulladékok sorsáról, s az említett jelenségeket befolyásoló tényezők (demográfiai-, attitűd- és magatartás-tényezők) hatásairól is. Kutatásom során megkíséreltem egy matematikai modell felállítását is a fogyasztói magatartás leírására.
Mindezek a tapasztalatok jó alapot szolgáltathatnak egy jövőbeli program megtervezéséhez, amely eredményesen támogathatja a Földművelésügyi Minisztérium és a Nemzeti Élelmiszerlánc-biztonsági Hivatal szakmai tevékenységét és megalapozhatja a témát illető társadalmi párbeszédet. Ezt követően olyan átfogó, fogyasztói csoportonként differenciált ismeretterjesztő tevékenységet tartok szükségesnek, amely a hétköznapi helyzetekre koncentrál, és világosan kiemeli a tudatosabb fogyasztói magatartással együtt járó előnyöket (beleértve a pénzbeli veszteségek csökkenését) is.
Felmérésünk szerint a hazai háztartásokban keletkező élelmiszerhulladék többnyire a szemetesben végzi, emiatt úgy vélem, érdemes lenne megfontolni a szelektíven gyűjtött hulladékok körének kiterjesztését – legalább részben – erre a területre is.



